O âi vint il concors plui figo dal web!!!
E si che la conte che à vint il concors di scheletri.com o veve une frase par dialet e âi di dî gracie al Dree dal Furlanist
e soredut al Curtissâr
par vemale voltade juste, mi soi metût adun a voltâ dute le conte par furlan. Speri ch’a us plasi.
NÛF DI OTUBAR
O crodevi che la piês robe ch’a podès capitâmi fos ce ch’a l’è sucedût a Marieto, chel ch’al è colât dal cjariesâr grant e al è restât paralizât. Puaret… al moveve dome lis ceis. Sin lâs a cjatâlu, ancje cu la mestre e cul Plevan. Ma ogni volte al discocolave i voi e al tacave a vaî, cussì vin fermât di lâ.
Prime di Marieto, crodevi che il piês ch’al podeve capitâmi al fos sedi lassât di Irme, ma a son bielzà trê agns che lu à fat e si e no che mi visi di je, cuant che la viôt a Messe Grande.
Il fat al è che jo no rivi a vê pôre di murì.
None Catine a cirût di sclarimal, une volte, ma le mame ja dit di dut!
– Al ge lo dirè cuant c'al sarà pi grant! – à businât.
Ma jo, un tichinin o vevi capît: veve voe di dimi che jo no pues murì, nancje di fan!
Cumò no sai sa je vere, ma soi sigûr di sedi diferent di chei altris fantacins.
A tredis agns soi sbrissât ju tal straplomp daûr di cjase e a rodolons soi lât a finîle fin di sot il mont. Mi erin restadis in tor dome lis mudantis.
A sedis agns, par zûc, mi soi butât in te aghe dal lât, la gnot da l’ultin da l’an, e soi saltât fûr doi dîs dopo.
A disesiet soi lât sot la Flavia di Don Erminio; trê dîs dopo sot da la coriere da lis cinc.
Doi mês fa, intant che tornavi dal borc di sore, in plene, o âi cjapât in plen la scrove dai Monticoli e ja l’âi copade. La Lambreta jere a tocs, ma jo soi scjampât e ancje chest colp no mi soi fat nuie.
Dome usgnot âi capît ce ch’al po sedi piês di murì.
Cjaminavi a dut sglavin sul rivâl dal lât gnûf, cjalant le aghe che balave tal scûr. In chel, dal Toc, su adalt, âi sintût dut un sdrumâ e fracassâ.
Un slac, âi pensât prin che il mont mi colàs intor.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn